陈著
丙戌二月廿五日梅山弟为孙试周遂赋
梅山种梅封且培，梅山种善如种梅。
有善必报既有子，有子且复生孙来。
萧艾中间芝挺出，今朝才为两三日。
咿呕似欲指之无，烨烨眼光如点漆。
中庭展席分排铺，童冠环立觇所趋。
从容顾视前举手，干戈俎豆诗与书。
吾家昆弟存者几，六十见孙有吾弟。
未闻他日成人事，庶几正脉存祖祢。
杯盘团栾家庭春，岂是闲心竞芳辰。
危时闭门独生意，一醉有感天犹仁。
吾弟所喜吾亦喜，亦欲含饴娱晚岁。
自知无德开后人，有不尽泽吾先世。
不观吕范两名家。贤子若是何其多，
皆从世积心上出，安知他日吾非他。